KIRJALLINEN KYSYMYS E-2653/97 komissiolle esittäjä(t): Ursula Schleicher (PPE) (1. syyskuuta 1997)

Aihe: Direktiivi 94/62/EY, joka koskee pakkauksia ja pakkausjätettä

1. Onko komissiolla tietoa siitä, millaisia määriä lasia, muovia, paperia ja kartonkia (mukaan lukien yhdistelty kartonki), metallia, puuta ja muita materiaaleja Euroopan unionin jäsenvaltioissa on tähän mennessä kierrätetty?

2. Mitkä jäsenvaltiot ovat Saksan lisäksi määränneet direktiivin 94/62/EY ((EYVL L 365, 31.12.1994, s. 10. )) asettamat tavoitteet ylittäviä kierrätysosuuksia?

Komission jäsenen Ritt Bjerregaardin komission puolesta antama vastaus (22. syyskuuta 1997)

1. Komissiolla ei ole tällä hetkellä luotettavia, koko yhteisöä koskevia tietoja jäsenvaltioiden saavuttamasta kierrätys- ja hyödyntämisasteesta. Käytössä olevat tiedot ovat melko hajanaisia. Esimerkiksi Euroopan ympäristöviraston vuonna 1995 laatimiin tilastoihin, jotka liittyvät ensimmäiseen raporttiin Euroopan ympäristön tilasta ((Europe's environmental statistical compendium for the Dobris assessment (IBSN 92-827-4713-1) )), sisältyy jätteitä koskeva osuus, josta löytyy tietoja asiasta ((Ks. sivut 282-285. )). Raportista on määrä julkaista päivitetty versio vuonna 1998. Mainittakoon myös, että komissio (Eurostat) laati parhaillaan jätetilastoihin liittyvää asetusluonnosta, jonka ansiosta kaikista alan osatekijöistä pitäisi saada kerätyksi kunnolliset tiedot.

Pakkauksista ja pakkausjätteistä annetun direktiivin 94/62/EY 12 artiklassa säädetään, että jäsenvaltioiden on toteutettava tarvittavat toimenpiteet pakkauksia ja pakkausjätteitä koskevien tietokantojen käyttöön ottamiseksi yhdenmukaisesti niillä alueilla, joilla niitä ei vielä ole käytössä, jotta jäsenvaltiot ja komissio voisivat valvoa direktiivissä vahvistettujen tavoitteiden saavuttamista.

Tätä varten komission teki 3. helmikuuta 1997 päätöksen direktiivin 94/62/EY 12 artiklassa tarkoitettujen tietokantajärjestelmään liittyvien taulukoiden vahvistamisesta ((Komission päätös, tehty 3 päivänä helmikuuta 1997, tietokantajärjestelmään liittyvien taulukoiden vahvistamisesta pakkauksista ja pakkausjätteistä annetun Euroopan parlamentin ja neuvoston direktiivin 94/62/EY mukaisesti (EYVL L 52, 22.2.1997.) )). Taulukot on laadittavat vuosittain; 1997 on ensimmäinen vuosi, jolloin uusi tietojärjestelmä on käytössä.

2. Jäsenvaltioiden on direktiivin 94/62/EY 6 artiklan 1 kohdan nojalla toteutettava tarvittavat toimenpiteet varmistaakseen koko alueellaan viimeistään 31. kesäkuuta 2001, että vähintään 50 % ja enintään 65 % pakkausjätteiden painosta hyödynnetään ja että vähintään 25 % ja enintään 45 % kaikkien pakkausjätteissä esiintyvien pakkausmateriaalien painosta kierrätetään siten, että kunkin pakkausmateriaalin osalta kierrätetään vähintään 15 % painosta. Lisäksi direktiivin 6 artiklan 5 kohdassa säädetään, että Kreikka, Irlanti ja Portugali voivat erityisen tilanteensa vuoksi, joka johtuu vastaavasti pienten saarten suuresta lukumäärästä, maatalousvaltaisista ja vuoristoisista alueista ja pakkausten kulutuksen vähäisyydestä, päättää saavuttaa samassa määräajassa alhaisempia tavoitteita kuin 1 kohdassa vahvistetut. Pakkausjätteistä on kuitenkin hyödynnettävä vähintään 25 %. Kyseiset jäsenvaltiot saavat myös siirtää 1 kohdassa mainittujen tavoitteiden saavuttamista myöhempään ajankohtaan, joka ei kuitenkaan saa olla myöhäisempi kuin 31. joulukuuta 2005.

Belgia, Espanja, Ranska, Irlanti, Italia, Itävalta, Ruotsi ja Yhdistynyt kuningaskunta ovat asettaneet direktiivin 94/62/EY kansallisissa täytäntöönpanosäännöksissä hyödyntämis- ja kierrätystavoitteita muodossa tai toisessa saavuttaakseen 6 artiklassa edellytetyt tulokset. Belgia ja Itävalta ovat esittäneet komissiolle pyynnön asettaa tavoitteita, jotka ovat tiukempia kuin direktiivin 6 artiklan 1 kohdassa säädetyt enimmäistavoitteet. Tällainen mahdollisuus annetaan direktiivin 6 artiklan 6 kohdassa. Komissio ei ole vielä tehnyt asiassa päätöstä.

Suomi, Alankomaat ja Portugali ovat ilmoittaneet komissiolle säädösluonnoksista, joissa vahvistetaan hyödyntämis- ja kierrätystavoitteet. Suomen ja Portugalin toimenpide-ehdotuksia ei ole vielä hyväksytty. Alankomaiden viranomaiset eivät ole toistaiseksi ilmoittaneet komissiolle, onko heidän luonnoksensa hyväksytty.

Tanskan osalta komissio ei ole saanut tietoa direktiivin 94/62/EY kansallisissa täytäntöönpanosäännöksissä asetettavista hyödyntämis- ja kierrätystavoitteista.

Kreikka ja Luxemburg eivät ole vielä saattaneet direktiiviä osaksi kansallista lainsäädäntöä eivätkä komission tietojen mukaan asettaneet tavoitteita pakkausjätteiden hyödyntämistä ja kierrätystä varten.